b'\n_START_ARTICLE_\nSakari Selin\n_START_PARAGRAPH_\nSakari Selin (26. hein\xc3\xa4kuuta 1924 Tampere \xe2\x80\x93 16. maaliskuuta 2014 Vantaa) oli Kansan Uutisten urheilutoimittaja. H\xc3\xa4n kirjoitti el\xc3\xa4kevuosinaan 1990-luvulta alkaen useita Suomen vasemmistolaisen ty\xc3\xb6v\xc3\xa4enliikkeen historiaa k\xc3\xa4sitelleit\xc3\xa4 teoksia, joista osa oli samalla muistelmaluontoisia.\n_START_SECTION_\nJatkosodan aikainen toiminta\n_START_PARAGRAPH_\nJatkosodan aikana Selin toimi Tampereella Pellervo Takatalon johtamassa nuorten kommunistien vastarintaryhm\xc3\xa4ss\xc3\xa4. Selin j\xc3\xa4i kiinni syksyll\xc3\xa4 1942 ja joutui Valpon julmassa kuulustelussa lopulta paljastamaan my\xc3\xb6s Takatalon piilopaikan. Selin sai Turun hovioikeudessa elinkautisen vankeustuomion. H\xc3\xa4net vapautettiin sodan p\xc3\xa4\xc3\xa4tytty\xc3\xa4. Selin kirjoitti el\xc3\xa4kep\xc3\xa4ivin\xc3\xa4\xc3\xa4n vastarintaryhm\xc3\xa4ns\xc3\xa4 toiminnasta kertovan tutkimuksen Kun valtiopetos oli is\xc3\xa4nmaallinen teko. Vuonna 1992 valmistuneelle teokselle ei kuitenkaan l\xc3\xb6ytynyt kustantajaa aiheen arkaluotoisuuden vuoksi, kunnes Kansan Sivistysty\xc3\xb6n Liitto julkaisi sen internetiss\xc3\xa4 vuonna 1997. Painettuna se ilmestyi uutta tutkimusta sis\xc3\xa4lt\xc3\xa4v\xc3\xa4n\xc3\xa4 versiona vasta 2011. Samasta ryhm\xc3\xa4st\xc3\xa4 kertovassa Hannu Salaman romaanissa Siin\xc3\xa4 n\xc3\xa4kij\xc3\xa4 miss\xc3\xa4 tekij\xc3\xa4 esiintyv\xc3\xa4 hahmo Reino Tammelund perustuu l\xc3\xb6yh\xc3\xa4sti Seliniin. H\xc3\xa4n k\xc3\xa4ytti itsest\xc3\xa4\xc3\xa4n samaa salanime\xc3\xa4 muistelmateoksensa alkuper\xc3\xa4isess\xc3\xa4 versiossa, mutta vaihtoi sen my\xc3\xb6hemmin oikeaan. Kalevi Seilonen julkaisi ryhm\xc3\xa4st\xc3\xa4 vuonna 1974 haastatteluteoksen Vastarintaliike, jossa Selin esiintyy nimell\xc3\xa4 "Jakke".\n_START_SECTION_\nSodan j\xc3\xa4lkeiset vuodet\n_START_PARAGRAPH_\nSelin toimi sodan j\xc3\xa4lkeen jonkin aikaa Demokraattisen nuorisoliiton johdossa ja Ter\xc3\xa4-lehden p\xc3\xa4\xc3\xa4toimittajana. Vuosina 1954\xe2\x80\x931958 h\xc3\xa4n johti Unkarin radion suomenkielist\xc3\xa4 toimitusta Budapestissa. H\xc3\xa4n julkaisi vuonna 2006 p\xc3\xa4iv\xc3\xa4kirjansa Unkarin kansannousun ajalta. Selin toimi 1958\xe2\x80\x931973 Kansan Uutisten urheilutoimituksen johtajana ja sen j\xc3\xa4lkeen Veikkauksen johtajistossa el\xc3\xa4kkeelle j\xc3\xa4\xc3\xa4miseens\xc3\xa4 saakka.'